BODOLAND रादाब: मुसलपुर, 22 मे : बाक्सा जिल्ला दुलाराय बर’ फरायसा आफादा गोजोननाय फोरमायदों बिस्वजित दैमारिनि आसाम बिधान सभायाव बुंथिगिरि जाहैनो हानायखौ । बिस्वजित दैमारि बिथांआ आसाम बिधान सभानि एसेम्बब्लिआव बुंथिगिरि जानानै बर’फोरनि गेजेरावनो गिबिसिनै जारिमिन सोरजिबाय आरो बर’नि जारिमिनाव बिथांनि मुंङा रोखायै लिरजासिगोन होनना बुंथियो जिल्ला एबसुनि आफादगिरि उमेस दैमारि बिथांआ । मिरु दुलाराय बर’ फरायसा आफादाव बिस्वजित दैमारि बिथांआ मोनसे समाव आखान्थि नेहाथारि महरै खामानि मावबोदोंमोन बेनि उनाव 2001 माइथायाव तामुलपुर बियाबनिफ्राय एबसुनि मददजों देरहानानै गिबियै MLA जाहैनो हायो । दैमारि बिथांआ बिटिसि गोरोबथा समावबो गोख्रों बिहोमा लाबोनानै रायजो सभानि खेबथाम एम.पि जाहैनो हायो । बेनि उनाव 2020 माइथाइनि बिटिआर गोरोबथायाव बिहोमा होनानै बिजेपि दोलोआव हाबहैयो बेनि उनाव पानेरी बियाबनिफ्राय आसाम बिधान सभा बिसायख’थिआव बाहागो लानानै गोरलैयैनो देरहानो हाना आथिखालाव आसाम एसेम्बब्लिनि बुंथिगिरि महरै सायख’जायो । बिथांनि बुंथिगिरि महरै सायख’जानायाव बाक्सा जिल्ला एबसुआ गोजोननायखौ बावहरो आरो इयुन समाव बर’ रायजो-राजाजों लोगोसेनो आसामनि गोख्रों खामानि मावगोन होनना मिजिंथिदों ।